4ปีใช้งบ11ล้านล.
ส่งแผนบริหารฯให้ครม.ทุบโต๊ะประเมินรายได้แค่8.9ล้านล้าน
6 ก.ย. 2554

ส่งแผนบริหารฯให้ครม.ทุบโต๊ะประเมินรายได้แค่8.9ล้านล้าน
ชงแผนบริหารราชการแผ่นดิน 4 ปี เข้า ครม.ยิ่งลักษณ์วันนี้ ใช้เงินลงทุน 11.48 ล้านล้านบาท 
นายอาคม เติมพิทยาไพสิฐ เลขาธิการคณะกรรมการพัฒนา การเศรษฐกิจและสังคมแห่งชาติ (สศช.) เปิดเผยว่า คณะกรรมการจัดทำแผนบริหารราชการแผ่นดิน ที่มี นายยงยุทธ วิชัยดิษฐ รองนายกรัฐมนตรี และ รมว.มหาดไทย เป็นประธาน มีมติเห็นชอบร่างแผนบริหารราชการแผ่นดิน 4 ปี (2555-2558) และเตรียมเสนอให้คณะรัฐมนตรี (ครม.) ให้ความเห็นชอบในวันที่ 6 ก.ย. มีกรอบการใช้วงเงินลงทุนในโครงการต่างๆ รวม 11.48 ล้านล้านบาท
แหล่งข่าวจากทำเนียบรัฐบาล เปิดเผยว่า ความต้องการวงเงินของส่วนราชการตามนโยบายรัฐบาล 4 ปี ที่มีวงเงินลงทุนรวม 11.48 ล้านล้านบาทนั้น มีการประมาณการวงเงินรายได้สุทธิของรัฐบาลไว้แค่ 8.9 ล้านล้านบาทเท่านั้น ในจำนวนนี้เฉพาะนโยบายเร่งด่วนของรัฐบาลที่จะดำเนินการในปีแรกมีความต้องการใช้เงินถึง 2.77 ล้านล้านบาท 
ขณะที่ค่าใช้จ่ายในการดำเนินการโครงการของภาครัฐใน 4 ปี ต้องใช้เงิน 3.95 ล้านล้านบาท ปี 2555 วงเงิน 9.58 แสนล้านบาท ปี 2556 วงเงิน 9.96 แสนล้านบาท ปี 2557 วงเงิน 9.83 แสนล้านบาท และปี 2558 วงเงิน 1.015 ล้านล้านบาท 
ทั้งนี้ เมื่อรวมรายจ่ายตามความต้องการของส่วนราชการกับค่าใช้จ่ายในโครงการภาครัฐ 4 ปี พบว่าจะใช้เงินทั้งสิ้น 15.43 ล้านล้านบาท 
แหล่งเงินที่ใช้ตามนโยบายของรัฐบาลจะมาจากเงินงบประมาณจำนวน 10.62 ล้านล้านบาท เงินนอกงบประมาณ 8.59 แสนล้านบาท แบ่งเป็น รายได้ 1.98 แสนล้านบาท เงินกู้ในประเทศ 2.72 แสนล้านบาท เงินกู้จากต่างประเทศ 6.49 หมื่นล้านบาท และอื่นๆ 3.23 แสนล้านบาท 
“การใช้จ่ายเพื่อการลงทุนช่วง 4 ปี จะเป็นการลงทุนที่เน้นการพัฒนาคุณภาพการศึกษา สาธารณสุข โลจิสติกส์ พลังงาน เทคโนโลยีสารสนเทศ การจัดการทรัพยากรน้ำ และการปรับโครงสร้างเศรษฐกิจเพื่อเข้าสู่ประชาคมเศรษฐกิจอาเซียนในปี 2558” แหล่งข่าวเปิดเผย
นอกจากนี้ ในแผนบริหารราชการแผ่นดินมีประเด็นที่ต้องให้ความสำคัญ เช่น การสร้างโอกาสการศึกษาฯ ในโครงดารเงินกู้ยืมเพื่อการศึกษาที่ผูกพันกับรายได้ในอนาคตที่มีความต้องการใช้เงิน 2.7 หมื่นล้านบาท และความต้องการใช้เงินของกระทรวงการคลัง 4.3 หมื่นล้านบาท สำหรับกองทุนกู้ยืมเพื่อการศึกษาให้มีความชัดเจน